## La Generalitat incorpora desballestaments de tot Espanya per a accelerar la retirada de vehicles en col·laboració amb els ajuntaments

*** La Conselleria de Medi Ambient ultima un dispositiu de buidatge de campes municipals amb el suport d’empreses transportistes
* Martínez Mus destaca que es manté un contacte directe amb alcaldes i centres autoritzats per a acompanyar-los i assessorar-los en tot el procés**

La Conselleria de Medi Ambient, Infraestructures i Territori ha incorporat desballestaments de tot Espanya per a accelerar la retirada de vehicles en col·laboració amb els ajuntaments i ultima un dispositiu de buidatge de campes municipals amb el suport d’empreses transportistes.

Així ho ha confirmat el conseller de Medi Ambient, Infraestructures i Territori, Vicente Martínez Mus, que ha destacat que ja treballen sobre el terreny CATS d’altres comunitats com Aragó, Galícia o Madrid.

Esta mesura “permetrà als consistoris disposar de més recursos per a intensificar els treballs”. “Des del primer moment hem estat al costat seu. Primer retirant vehicles amb recursos propis de les zones més pròximes a infraestructures essencials i després de la publicació del Reial decret llei del Govern, col·laborant perquè els desballestaments actuen de manera directa amb els municipis”, ha remarcat Mus.

Amb esta mesura la Generalitat, malgrat no ser de la seua competència, busca complementar el treball dels ajuntaments que fan estes tasques junt amb els centres autoritzats de tractament de vehicles al final de la seua vida útil (CAT). “Estos actors són els únics que compten amb el permís per a fer els treballs de descontaminació necessaris i continuaran sent fonamentals, però tindran un suport extra perquè els vehicles deixen d’estar acumulats en els municipis”, ha indicat el titular de Medi Ambient.

La Conselleria estima que ja s’han retirat més de 40.000 vehicles i que el ritme de treball actual permet retirar un miler en cada jornada de treball. Uns registres que s’incrementaran amb esta mesura i altres complementàries com l’autorització de fragmentadores. “Per això és necessari que el Govern habilite més pèrits perquè tot este procés es puga dur a terme amb agilitat”, ha reclamat el titular de Medi Ambient.

Martínez Mus ha recordat que, segons el decret mateix del Govern, “correspon a l’Administració titular de les zones a on estan emmagatzemats”. “Per tant, si es troben en els llits, la retirada correspon al Govern, mentres que si es troben en vies autonòmiques, ha de ser la Generalitat, i els ajuntaments en el cas de les parcel·les municipals”, ha incidit.

“El nostre objectiu continua sent col·laborar amb els ajuntaments i els desballestaments en este procés per a buscar fórmules que permeten accelerar la retirada de vehicles i retornar a la normalitat els municipis”, ha incidit Mus després de recordar que s’han realitzat diferents reunions i que el contacte és “permanent i diari”.

D’altra banda, la Generalitat també fa un control de matrícules de tots els vehicles que es remeten periòdicament per a incloure les dades de localització en l’aplicació desenrotllada perquè les persones interessades puguen consultar la ubicació dels vehicles. D’esta manera, es garantix la traçabilitat per a facilitar que els interessats puguen conéixer la ubicació dels cotxes.

Fecha: 09/01/2025